作者:曹穭孫
標題:賀新郎
內容:極目天如畫。水花中、湧出蓮宮，翠楹碧瓦。勝景中川金焦似，勒石□□□□。尚隔浦、風煙不跨。妖蜃自降真歇手，漲平沙、妙補乾坤罅。雙寺合，萬僧夏。東西塔影龍分掛。夜無雲、點點一天，星斗相射。七十二灘聲到海，括櫓甌帆上下。泣不為、琵琶聲啞。故寢荒涼成一夢，問來鷗、去鷺無知者。煙樹溼，怒濤打。